**ЗАКОН**

**О ИЗМЈЕНАМА И ДОПУНАМА**

**ЗАКОНА О ИЗВРШЕЊУ КРИВИЧНИХ И ПРЕКРШАЈНИХ САНКЦИЈА РЕПУБЛИКЕ СРПСКЕ**

Члан 1.

У Закону о извршењу кривичних и прекршајних санкција Републике Српске („Службени гласник Републике Српске“, број 63/18) у члану 1. ријеч: „дуготрајног“ замјењује се ријечју: „доживотног“, као и у цијелом тексту Закона, у одговарајућем падежу.

Члан 2.

У члану 14. послије става 3. додаје се нови став 4. који гласи:

„(4) У сједишту и ван сједишта Установа Министарство може основати посебно одјељење за обуку запослених радника Установа.“

Досадашњи став 4. који постаје став 5. мијења се и гласи:

„(5) Одјељења из ст. 2. и 4. овог члана оснива и укида министар.“

Члан 3.

У члану 16. у ставу 7. послије ријечи: „према њима остале безуспјешне“ додаје се запета и ријечи: „као и према затвореницима којима је изречена казна доживотног затвора“.

Члан 4.

У члану 19. у ставу 2. тачка 2) мијења се и гласи:

„2) најмање три године радног искуства на руководећим радним мјестима у том степену образовања на пословима извршења кривичних и прекршајних санкција, правосуђа, управе или другим руководећим пословима у том степену образовања послије завршеног првог циклуса студија у трајању од четири године са остварених најмање 240 ECTS бодова или еквивалентом,“.

Члан 5.

Послије члана 30. додаје се нови Одјељак 1а. и нови чл. 30а, 30б, 30в, 30г, 30д, 30ђ, 30е. и 30ж. који гласе:

„1а. Поступак спровођења јавног конкурса за рад у Установама

Члан 30а.

(1) Избор директора и замјеника директора Установе врши се путем јавног конкурса, који објављује и спроводи Министарство.

(2) Избор помоћника директора Установе и осталих запослених у Установама врши се путем јавног конкурса, који објављује и спроводи Установа.

(3) Конкурс из ст. 1. и 2. овог члана садржи опште и посебне услове за обављање послова радног мјеста које се оглашава, списак обавезне документације којом се доказује испуњавање општих и посебних услова, начин и рок за подношење пријава и друге податке потребне за спровођење конкурса.

(4) Конкурс из става 1. овог члана објављује се у најмање једном дневном листу, ʼСлужбеном гласнику Републике Српскеʼ и на интернет страници Министарства, односно Установе, а конкурс из става 2. овог члана се објављује у најмање једном дневном листу и на интернет страници Министарства, односно Установе.

(5) Конкурс остаје отворен 15 дана од дана посљедњег објављивања из става 4. овог члана.

Члан 30б.

(1) За спровођење поступка за избор директора и замјеника директора Установе министар рјешењем именује комисију за избор, коју чине три члана из реда државних службеника Министарства.

(2) За спровођење поступка за избор помоћника директора и осталих запослених у Установама, директор Установе рјешењем именује комисију за избор, коју чине три члана која су запослена у Установама.

(3) Комисије за избор из ст. 1. и 2. овог члана бирају предсједавајућег између својих чланова и доносе пословник о раду већином гласова.

Члан 30в.

(1) У случају постојања сукоба интереса (сродник по крви у правој линији, у побочној линији до четвртог степена закључно, брачни супружник или ванбрачни партнер или сродник по тазбини до другог степена закључно, па и онда када је брак престао, пристрасност по било којој основи), а који може довести у питање објективност и непристрасност рада, чланови комисија из члана 30б. ст. 1. и 2. овог закона код којих се утврди сукоб интереса не могу учествовати у раду ових комисија.

(2) Чланови комисија из члана 30б. ст. 1. и 2. овог закона који сазнају за околности које их доводе у сукоб интереса или кандидат који сматра да код члана ових комисија постоји сукоб интереса, подносе министру, односно директору Установе образложен захтјев за утврђивање постојања сукоба интереса.

(3) О постојању сукоба интереса чланова комисије из члана 30б. став 1. овог закона одлучује министар рјешењем против којег није дозвољена жалба, али се може покренути управни спор код надлежног суда.

(4) О постојању сукоба интереса чланова комисије из члана 30б. став 2. овог закона одлучује директор Установе рјешењем против којег се може изјавити приговор министру у року од осам дана.

(5) Уколико се утврди постојање сукоба интереса из става 1. овог члана, замјена члана врши се по истом поступку по ком се члан и именује, у складу са законом.

(6) Састав комисија из члана 30б. ст. 1. и 2. овог закона и списак пријављених кандидата објављују се на интернет страници Министарства, односно Установе, најкасније три дана прије заказаног интервјуа.

Члан 30г.

(1) Уз пријаву на јавни конкурс из члана 30а. ст. 1. и 2. овог закона подносилац пријаве доставља доказе о испуњавању услова из члана 30. овог закона, осим доказа из члана 30. став 1. тачка 1) подт. 3. и 4. овог закона.

(2) Доказ из члана 30. став 1. тачка 1) подтачка 3. овог закона доставља само предложени кандидат, а доказ из члана 30. став 1. тачка 1) подтачка 4. овог закона прибавља Министарство, односно Установа, по службеној дужности.

(3) Комисије из члана 30б. ст. 1. и 2. овог закона врше преглед достављених пријава кандидата, провјеравају и утврђују испуњавање услова јавног конкурса.

(4) Неблаговремене, неразумљиве и непотпуне пријаве или пријаве кандидата који не испуњавају услове прописане јавним конкурсом, на приједлог Комисије из члана 30б. став 1. овог закона, одбацује министар закључком против кога је дозвољена посебна жалба.

(5) Жалба из става 4. овог члана подноси се министру у року од три дана од дана пријема закључка и она одгађа извршење закључка.

(6) Неблаговремене, неразумљиве и непотпуне пријаве или пријаве кандидата који не испуњавају услове прописане јавним конкурсом, на приједлог комисије из члана 30б. став 2. овог закона, одбацује директор Установе закључком против кога је дозвољена посебна жалба.

(7) Жалба из става 6. овог члана подноси се директору Установе у року од три дана од дана пријема закључка и она одгађа извршење закључка.

Члан 30д.

(1) У поступку избора, комисије из члана 30б. ст. 1. и 2. овог закона спроводе улазни интервју са свим кандидатима који испуњавају услове.

(2) На улазном интервјуу, сваки члан комисије појединачно врши бодовање кандидата у складу са сљедећим критеријумима:

1) врста послова на којима је кандидат радио, осим у случају када се радни однос заснива са приправником,

2) способност и опредијељеност кандидата за обављање послова на које је конкурисао,

3) познавање норми којима се уређује поступак извршења кривичних и прекршајних санкција.

(3) По окончању поступка бодовања у складу са ставом 2. овог члана, комисија из члана 30б. став 1. овог закона сачињава листу успјешних кандидата, коју са комплетном документацијом доставља министру и предлаже најуспјешнијег кандидата са листе за директора, односно замјеника директора Установе.

(4) По окончању поступка бодовања у складу са ставом 2. овог члана, комисија из члана 30б. став 2. овог закона сачињава листу успјешних кандидата, коју са комплетном документацијом доставља директору и предлаже најуспјешнијег кандидата са листе за помоћника директора и остала радна мјеста у Установи.

Члан 30ђ.

(1) На основу приједлога комисије из члана 30б. став 1. овог закона министар доноси рјешење о постављењу директора и замјеника директора Установе.

(2) Обавјештење са рјешењем из става 1. овог члана доставља се свим кандидатима који су приступили улазном интервјуу.

(3) Против рјешења o постављењу из става 1. овог члана може се изјавити жалба министру у року од 15 дана од дана пријема рјешења.

(4) Рјешење министра којим је одлучено о жалби из става 3. овог члана је коначно и против њега се може покренути управни спор.

(5) На основу приједлога Комисије из члана 30б. став 2. овог закона, директор Установе, уз сагласност министра, доноси рјешење о постављењу помоћника директора Установе.

(6) На основу приједлога Комисије из члана 30б. став 2. овог закона директор Установе доноси рјешење о пријему у радни однос за остала радна мјеста у Установи.

(7) Обавјештење са рјешењем из ст. 5. и 6. овог члана доставља се свим кандидатима који су приступили улазном интервјуу.

(8) Против рјешења из ст. 5. и 6. овог члана може се изјавити жалба министру у року од 15 дана од дана пријема рјешења.

(9) Рјешење министра којим је одлучено о жалби из става 8. овог члана је коначно и против њега се може покренути управни спор.

Члан 30e.

(1)   За лица која се пријављују на јавни конкурс за заснивање радног односа  у Установама на послове службе обезбјеђења, осим за радно мјесто помоћник директора Установе у служби обезбјеђења, а која испуњавају услове конкурса, прије улазног интервјуа из члана 30д. став 2. овог закона врши сe провјера психофизичких способности кандидата, прописана чланом 59. став 3. овог закона.

(2) Провјера психофизичких способности кандидата из става 1. овог члана је елиминаторна и улазном интервјуу приступају само кандидати који остваре задовољавајући резултат на тој провјери.

(3) Изузетно од члана 30д. став 2. овог закона, бодовање кандидата који се пријављују за послове службе обезбјеђења врши се на начин да се броју бодова остварених на улазном интервјуу додају бодови остварени на провјери психофизичких способности.

(4) Након спроведеног улазног интервјуа Комисија из члана 30б. став 2. овог закона сачињава листу успјешних кандидата  на основу укупног броја бодова из става 3. овог члана, коју са комплетном документацијом доставља директору и предлаже пријем најуспјешнијег кандидата.

Члан 30ж.

Поступак за спровођење јавног конкурса за избор директора, замјеника директора и помоћника директора Установе и осталих запослених у Установама, начин подношења пријава, утврђивање сукоба интереса чланова Комисије, рад Комисије за избор, поступак бодовања, као и предлагања кандидата за избор директора, замјеника директора Установе и осталих запослених у Установама детаљније се прописује правилником који доноси министар.“

Члан 6.

Послије члана 43. додаје се нови члан 43а. који гласи:

„Члан 43а.

(1) У случају разрјешења директора и замјеника директора Установе из члана 42. став 1. овог закона, рјешење о постављењу вршиоца дужности директора и замјеника директора Установе доноси министар, без спровођења поступка јавне конкуренције.

(2) У случају разрјешења помоћника директора Установе из члана 43. став 1. овог закона, рјешење о постављењу вршиоца дужности помоћника директора Установе, уз сагласност министра, доноси директор Установе, без спровођења поступка јавне конкуренције.

(3) Мандат вршиоца дужности из ст. 1. и 2. овог члана траје најдуже шест мјесеци, с тим што се у оправданим случајевима тај рок може продужити за још шест мјесеци.“

Члан 7.

У члану 57. ст. 2, 3. и 4. мијењају се и гласе:

„(2) Припадницима службе обезбјеђења издаје се службена легитимација којом доказују службену функцију и право ношења оружја и униформе.

(3) Право на службену легитимацију, осим припадника службе обезбјеђења из става 2. овог члана има директор Установе, замјеник директора Установе и инспектори у Министарству.

(4) Правилник о службеној легитимацији припадника службе обезбјеђења из става 2. овог члана доноси министар.“

Члан 8.

У члану 98. послије става 3. додаје се нови став 4. који гласи:

„(4) Посјета из става 1. овог члана, на заједнички приједлог службе третмана и службе обезбјеђења, може се одобрити затворенику који издржава казну доживотног затвора, највише два пута у класификационом периоду, у трајању до два сата, ако је претходно најмање два пута узастопно био класификован у најбољу класификационо-стимулативну групу.“

Члан 9.

У члану 105. послије става 3. додаје се нови став 4. који гласи:

„(4) Директор Установе, уз сагласност министра, доноси акт о систематизацији радних мјеста за затворенике у којем је за свако радно мјесто утврђена категорија свих послова и радних задатака на којима раде затвореници.“

Члан 10.

У члану 140. послије става 9. додаје се нови став 10. који гласи:

„(10) Затвореницима којима је изречена казна доживотног затвора не могу се одобравати погодности којe се користe ван круга Установе.“

Члан 11.

У члану 142. послије става 9. додаје се нови став 10. који гласи:

„(10) За затворенике којима је одлуком надлежног органа на основу закона којим се уређује амнестија правоснажно изречена казна затвора умањена, критеријуми у вези са дијелом издржане казне затвора из ст. 1, 2. и 3. овог члана примјењују се у односу на преостали дио казне затвора који затвореник издржава.“

Досадашњи став 10. постаје став 11.

Члан 12.

У члану 148. послије става 3. додају се нови ст. 4, 5. и 6. који гласе:

„(4) Затвореник који издржава казну доживотног затвора може након најмање пет година издржане казне доживотног затвора министру поднијети молбу за премјештај у другу Установу која у свом саставу има одјељење са посебним режимом извршења казне затвора.

(5) Против рјешења којим је одлучено о молби из става 4. овог члана није дозвољена жалба.

(6) Ако је молба затвореника за премјештај из става 4. овог члана одбијена, нова молба се може поднијети након истека двије године од дана доношења одлуке о претходној молби.“

Члан 13.

У члану 149. послије става 5. додају се нови ст. 6, 7, 8. и 9. који гласе:

„(6) Директор Установе у којој затвореник издржава казну доживотног затвора може из разлога безбједности или организације извршења казне затвора поднијети приједлог за премјештај у одјељење са посебним режимом извршења казне затвора друге Установе која у свом саставу има ово одјељење, о чему рјешењем одлучује министар.

(7) Против рјешења из става 6. овог члана није дозвољена жалба.

(8) Ако је приједлог директора Установе из става 6. овог члана одбијен, нови приједлог може се поднијети након једне године од дана пријема рјешења.

(9) Установа из које се врши премјештај затвореника доставља Установи у коју се затвореник премјешта лични лист затвореника, здравствени картон, личне ствари са затвореничког депозита, новчани депозит и другу документацију.“

Досадашњи ст. 6. и 7. постају ст. 10. и 11.

Члан 14.

У члану 150. послије става 4. додаје се нови ст. 5. и 6. који гласe:

„(5) Након што престану разлози за привремени премјештај затвореника из ст. 1. и 2. овог члана, директор Установе у коју је затвореник привремено премјештен подноси министру приједлог за премјештај у Установу из које је затвореник привремено премјештен.

(6) О приједлогу из става 5. овог члана одлучује министар рјешењем, против којег није дозвољена жалба.“

Члан 15.

У члану 152. став 3. мијења се и гласи:

„(3) Молбу затвореника за прекид издржавања казне затвора са пратећом документацијом, извјештај о понашању и владању, који садржи податке о затворенику и податке о укупној безбједносној ситуацији у вези са затвореником, као и мишљење о основаности и оправданости молбе, Установа доставља Министарству у року од три дана од дана пријема молбе.“

Послије става 10. додаје се нови став 11. који гласи:

„(11) Затворенику који издржава казну доживотног затвора не може се одобрити прекид издржавања казне затвора.“

Члан 16.

У члану 153. у ставу 3. послије ријечи „казне затвора,“ додају се ријечи: „одбија или избјегава пријем рјешења о опозиву прекида издржавања казне затвора,“.

Члан 17.

У члану 186. у ставу 5. у тачки 1) послије ријечи: „ранију осуђиваност“ додају се ријечи: „и податак да ли се против затвореника води други кривични поступак“.

Члан 18.

У члану 189. послије става 7. додаје се нови став 8. који гласи:

„(8) Уколико је молба из става 5. овог члана одбијена, затвореник може путем Установе изјавити жалбу министру у року од три дана од дана пријема рјешења.“

Досадашњи став 8. постаје став 9.

Члан 19.

У члану 190. став 2. мијења се и гласи:

„(2) Уколико Комисија, разматрајући приједлог директора, утврди околности из става 1. овог члана, доноси рјешење о опозиву условног отпуста.“

Послије става 2. додају се нови ст. 3. и 4. који гласе:

„(3) Рјешење из става 2. овог члана доставља се Установи, која га уручује затворенику.

(4) На рјешење из става 2. овог члана затвореник може, путем Установе, изјавити жалбу министру у року од три дана од дана пријема рјешења.“

Досадашњи ст. 3, 4, 5, 6 ,7, 8, 9. и 10. постају ст. 5, 6 ,7, 8, 9, 10, 11. и 12.

Члан 20.

Члан 196. мијења се и гласи:

„Одредбе чл. 72. до 196. овог закона примјењују се и на извршење казне доживотног затвора, осим ако овим законом или другим законом није другачије прописано.“

Члан 21.

У члану 197. став 1. мијења се и гласи:

„(1) Казна доживотног затвора извршава се у одјељењу са посебним режимом извршења казне затвора из члана 14. став 2. тачка 5) овог закона.“

Члан 22.

У члану 198. у ставу 1. запета и ријечи: „док не почну користити погодности које се користе ван круга Установе“ бришу се.

Члан 23.

У члану 223. у ставу 5. послије ријечи: „у здравственој установи“ додају се ријечи: „изречена уз казну затвора“.

Члан 24.

У члану 236. тачка 12) брише се.

Досадашње т. 13), 14), 15), 16), 17), 18), 19), 20), 21), 22), 23), 24) и 25) постају т. 12), 13), 14), 15), 16), 17), 18), 19), 20), 21), 22), 23) и 24).

Члан 25.

Послије члана 236. додаје се нови члан 236а. који гласи:

„Члан 236a.

Министар ће у року од шест мјесеци од дана ступања на снагу овог закона донијети сљедеће прописе:

1) Правилник о спровођењу јавног конкурса у Установама за извршење кривичних и прекршајних санкција (члан 30ж),

2) Правилник о службеној легитимацији припадника службе обезбјеђења (члан 57. став 4).“

Члан 26.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-634/23 ПРЕДСЈЕДНИК

Датум: 8. јун 2023. године НАРОДНЕ СКУПШТИНЕ

Др Ненад Стевандић